*Текст јавног конкурса*

На основу члана 23. став 2. Закона о државној управи („Службени гласник РС“ бр. 79/05, 101/07, 95/10, 99/14, 47/18 и 30/18 - др.закон), Одлуке о расписивању јавног конкурса број 611-00-1654/2021-18 од 31.08.2021. и на основу члана 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС", број 16/18), Министарство просвете, науке и технолошког развоја расписује:

**ЈАВНИ КОНКУРС**

**за реализацију промотивних активности Националног модела дуалног образовања и оквира квалификација у Републици Србији**

1. Министарство просвете, науке и технолошког развоја расписује **јавни конкурс** за доделу средстава за реализацију промотивних активности Националног модела дуалног образовања и оквира квалификација у Републици Србији којe реализују удружења (у даљем тексту: јавни конкурс), у оквиру којих ћe се промовисати Национални модел дуалног образовања Републике Србије, Мастер план имплементације Закона о дуалном образовању у Србији односно стратешки документ који подржава процес планирања реформских процеса дуалног образовања, Закон о дуалном моделу студија у високом образовању, Закон о Националном оквиру квалификација Републике Србије са пратећим актима, као и каријерно вођење и саветовање и целоживотно учење, у периоду трајања пројекта, односно 6 месеци од потписивања уговора о реализацији.
2. **Циљеви јавног конкурса:** развијање концепта и реализација информативно-образовних радионица за ученике, студенте, школе и послодавце на различите теме које се тичу дуалног образовања и Националног оквира квалификација, развијање концепта и реализација округлих столова о дуалном образовању и фацилитирање њима, развијање концепта и организација конференције посвећене дуалном образовању, подршка у припреми стручног промотивног материјала у вези са имплементацијом дуалног образовања и Националног оквира квалификација РС у складу са терминологијом својственој систему НОКС на српском и енглеском језику, реализација наведених активности у 6 управних округа са по минимум 5 градова и општина Србије, медијска подршка о реализованим промотивним активностима.

**3. Приоритетне области у којима је планирана финансијска подршка:**

* Развој и унапређивање Националног модела дуалног образовања;
* Промоција дуалног модела студија у високом образовању у земљи и региону
* Обезбеђивање видљивости Националног оквира квалификација Републике Србије и нових усвојених подзаконских аката (Регистар НОКС, ППУ, веза између квалификација и занимања, КЛАСНОКС, унапређивање неформалног образовања одраслих)
* Промоција Мастер плана имплементације Закона о дуалном образовању у Србији

**4. Учесници конкурса могу бити:**

Удружења са седиштем на територији Републике Србије (добровољне и невладине недобитне организације, основане ради остваривања циљева и унапређивања образовања и васпитања, развоја стручног и дуалног образовања, целоживотног учења и оквира квалификација).

**5. Удружења** - учесници конкурса обавезно достављају следећу **документацију**:

1) Пријаву на јавни конкурс, попуњену и оверену од стране одговорног лица удружења (Образац бр. 1);

2) План реализације промотивних активности који садржи оквирни план реализације и списак промотивних активности;

3) Фотокопију решења и одлуку о оснивању удружења (из Агенције за привредне регистре и оверену фотокопију извода из статута у коме је утврђено да се циљеви удружења остварују у области образовања и васпитања и стручног и дуалног образовања, целоживотног учења као омогућавања образовања и развоја током целог живота у свим областима живота и рада и оквира квалификација)

4) Листу релевантних референци којим се доказује искуство у сарадњи са релевантним националним партнерима, институцијама и послодавцима у области стручног образовања/оспособљавања, учења кроз рад и целоживотног учења, уз изјаву одговорног лица под кривичном и материјалном одговорношћу о исправности података унетих у пријаву;

5) Списак о реализованим пројектима који су подразумевали сарадњу са релевантним националним и међународним партнерима у области стручног, дуалног образовања (учења кроз рад) и целоживотног учења у Републици Србији, са изјавом одговорне особе под пуном кривичном и материјалном одговорношћу;

6) Радне биографије стручног кадра, тима за обављање активности предвиђених јавним конкурсом;

7) Референтна листа о организовању претходних конференција из области стручног, дуалног образовања (учења кроз рад) и целоживотног учења, а у циљу унапређивања образовања и васпитањаи изјава одговорне особе под пуном кривичном и материјалном одговорношћу.

**6. Критеријуми за расподелу средстава:**

**1) Учешће у националним и међународним пројектима који се односе на стручно образовање, дуално образовањe (учење кроз рад) и целоживотно учењe у Републици Србији** – максимум 30 бодова;

30 бодова – учешће и пружање подршке доносиоцима одлука у пројектима који за циљ имају унапређивање система стручног, дуалног образовања (учење кроз рад) и целоживотног учења

20 бодова – учешће и пружање подршке доносиоцима одлука у пројектима који за циљ имају унапређивање система стручног образовањаи целоживотног учења

10 бодова - учешће и пружање подршке доносиоцима одлука у пројектима који за циљ имају унапређивање система образовања, без акцента на стручно, дуално образовање (учење кроз рад) и целоживотно учење

**2) Релевантан стручни кадар за обављање активности предвиђених јавним конкурсом** – максимум 25 бодова;

25 бодова – међу запосленима има најмање једног запосленог са минимум 10 година релевантног радног искуства у одговарајућој области, најмање два запослена са минимум 5 година радног искуства у реализацији промотивних активности, најмање једног координатора активности и најмање једног техничког сарадника

15 бодова – међу запосленима има најмање једног запосленог са минимум 8 година релевантног радног искуства у одговарајућој области, најмање једног запосленог са минимум 3 године радног искуства у реализацији промотивних активности, најмање једног координатора активности и најмање једног техничког сарадника

5 бодова – међу запосленима има најмање једног запосленог са минимум 5 година радног искуства у одговарајућој области, најмање једног координатора активности и најмање једног техничког сарадника

**3) Релевантно искуство у конципирању и организовању конференција из области стручног и дуалног образовања (учења кроз рад) на нивоу средњег и високог образовања и целоживотног учења, а у циљу унапређивања образовања и васпитања** – максимум 25 бодова;

25 бодова – искуство у конципирању и организовању конференција из области стручног и дуалног образовања (учења кроз рад) на нивоу средњег и високог образовања и целоживотног учења

15 бодова – искуство у конципирању и организовању конференција из области стручног, али не и посебно дуалног образовања (учења кроз рад) и целоживотног учења

10 бодова – искуство у конципирању и организовању конференција у области образовања, без искуства у области стручног, дуалног образовања (учења кроз рад) и целоживотног учења

**4) Искуство у сарадњи са релевантним партнерима, институцијама и послодавцима у области стручног образовања/оспособљавања, учења кроз рад и целоживотног учења–** максимум 20 бодова;

20 бодова – сарадња са минимум три релевантна партнера (Министарство просвете, науке и технолошког развоја, Привредна комора Србије, заводи и сл.), и три послодавца у области стручног образовања/оспособљавања, учења кроз рад и целоживотног учења

10 бодова – сарадња са минимум два релевантна партнера (Министарство просвете, науке и технолошког развоја, Привредна комора Србије, заводи и сл.) и два послодавца у области стручног образовања/оспособљавања, учења кроз рад и целоживотног учења

5 бодова – сарадња са релевантним националним партнером и најмање једним послодавцем у области целоживотног учења

Уколико два кандидата имају исти број бодова, испуњеност првог критеријума, односно већи број бодова у оквиру поменутог критеријума, ће се сматрати пресудним у одабиру кандидата.

**7. Листа вредновања и рангирање пријављених програма:**

На основу приложене документације Конкурсна комисија чије чланове именује Министар просвете, науке и технолошког развоја саставља листу вредновања и рангирања пријављених програма. Конкурсна комисија има задатак да ову листу утврди у року који не може бити дужи од 60 дана од дана истека рока за подношење пријава на јавни конкурс.

Листа вредновања и рангирања пријављених програма објављује се на званичној интернет страници Министарства и на порталу е-Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе из става 1. ове тачке.

На листу из става 1. учесници конкурса могу поднети приговор Комисији у року од 8 (осам) дана од дана објављивања листе. Приговор мора бити образложен, потписан и печатом оверен, у супротном ће се сматрати неуредним и као такав ће бити одбачен.

Одлука о приговору доноси се у року од 15 (петнаест) дана од дана његовог пријема.

**8. Одлука о избору програма**

Министар доноси коначну одлуку о избору програма у року од 30 (тридесет) дана од дана истека рока за подношење приговора.

Одлука из става 1. ове тачке објављује се на званичној интернет страници Министарства и на порталу е-Управа.

Министарство просвете, науке и технолошког развоја задржава право да поништи овај конкурс или да од истог одустане из било ког разлога.

**9. Средства за реализацију пројекта:**

Законом о буџету Републике Србије за 2021. годину („Службени гласник РС“, број 149/20 и 40/21) обезбеђена су средства за Министарство просвете, науке и технолошког развоја, Глава 26.0 – Министарство просвете, науке и технолошког развоја, Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0020 – Промоција дуалног образовања, економска класификација 481 – Дотације невладиним организацијама, у расположивом износу од 10.000.000,00 динара.

**10. Уговор**

На основу Одлуке о избору програма у складу са средствима која су одобрена за реализацију Програмска активност 0020 - Промоција дуалног образовања, економска класификација 481– Дотације невладиним организацијама, Министарство просвете, науке и технолошког развоја закључује уговор са удружењем којим се уређују међусобна права и обавезе уговорних страна.

Пренос одобрених средстава врши се у складу са прописима којима се уређује пренос средстава и отварање рачуна корисника јавних средстава.

Министар прати реализацију активности пројекта за који су одобрена средства у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења (у даљем тексту: Уредба).

Удружење – корисник средстава, као уговорна страна је дужна да Министарству подноси извештаје у складу са Уредбом.

Удружење треба да има отворен рачун у Министарству финансија РС-Управа за трезор.

**11. Начин пријављивања на Јавни конкурс**

Удружења – учесници конкурса пријаву подносе у **року** од 15 дана од дана објављивања јавног конкурса.

Подносилац пријаве конкурсну документацију предаје на писарници Министарства или шаље поштом (обичном поштом, пошиљка са потврђеним уручењем – „А“ и „АА“, пост експрес, достава курирском или доставном службом и сл) у затвореној коверти, с тим што је неопходно да конкурсна документација стигне на писарницу у року за конкурисање.

На полеђини коверте навести назив и адресу подносиоца пријаве са назнаком:

„Јавни конкурс за реализацију промотивних активности Националног модела дуалног образовања у Републици Србији“, Министарство просвете, науке и технолошког развоја, Сектор за дуално образовање и васпитање, Немањина 22-26, 11000 Београд, спрат VIII, Крило Ц, Канцеларија 26, као и електронском поштом на следећу адресу: **gabrijela.grujic@mpn.gov.rs**.

На предњој страни коверте, у горњем левом углу, мора бити наведен назив и адреса подносиоца пријаве и назив конкурса.

Конкурсна документација се доставља у једној запечаћеној коверти, заштићеној од оштећења која могу настати у транспорту.

Подносиоци пријава сами сносе трошкове припреме и подношења својих пријава.

Напомена: Предата документација се не враћа подносиоцима.